În ceea ce privește parcul eolian offshore din Aberdeen, cele 11 turbine eoliene cu cea mai mare capacitate din lume (8,8 MW per turbină la momentul respectiv; în prezent există turbine cu o putere nominală de 12 MW) au început să funcționeze la 1 iulie 2018 la centrala eoliană offshore „Aberdeen Bay” a companiei Vattenfall. În septembrie 2018 a avut loc inaugurarea oficială a Offshore Aberdeen Offshore Wind Farm (Centrul European de Dezvoltare Eoliană). Ultima raportare pentru proiect și plata finală sunt așteptate în trimestrul II al anului 2020.

2.2.2 Progrese în ceea ce privește integrarea în rețea a energiei eoliene

În ansamblu, execuția celorlalte două proiecte, Kriegers Flak și COBRAcable, s-a desfășurat conform așteptărilor.

În septembrie 2019, a fost comandată interconexiunea COBRAcable dintre Danemarca și Țările de Jos. Proiectul COBRAcable s-a încheiat în decembrie 2019. Raportul final trebuie prezentat în termen de 3 luni de la data încheierii acțiunii, și anume până la sfârșitul lunii martie 2020.

Proiectul Kriegers Flak - the Combined Grid Solution (soluția comună de acces la rețea) - este prevăzut să devină operațional la sfârșitul celui de-al doilea trimestru al anului 2020 (dată care reprezintă, de asemenea, data de finalizare a proiectului). Raportul final va fi publicat până la sfârșitul lunii septembrie 2020.

3. Captarea și stocarea dioxidului de carbon

Subprogramul PEER consta în 6 proiecte și 1 miliard EUR de asistență financiară, având ca obiectiv demonstrarea întregului proces de captare, de transport și de stocare a dioxidului de carbon.

Un proiect (Compostilla din Spania) a fost finalizat, furnizând instalații-pilot operaționale pentru captare, transport și stocare. Patru proiecte au fost încheiate prematur din cauza deciziei promotorilor proiectului de a nu investi și un proiect a expirat fără a fi finalizat. Pentru aceste proiecte a fost plătită o sumă de 387 099 179 EUR (după deducerea ordinelor de recuperare pentru o sumă totală de 145 294 400 EUR).

III. FONDUL EUROPEAN PENTRU EFICIENȚĂ ENERGETICĂ (EEEF)

În decembrie 2010, a fost alocată o sumă de 146,3 milioane EUR, din Programul energetic european pentru redresare (PEER), unui mecanism financiar pentru proiecte în domeniul energiei durabile. 125 de milioane EUR au fost utilizate drept contribuție a UE la Fondul european pentru eficiență energetică (EEEF). Fondul european pentru eficiență energetică (EEEF) a fost creat în iulie 2011 și a ajuns la un volum total de 265 de milioane EUR , sprijinit de un mecanism de grant pentru asistență tehnică, cu un buget de 20 de milioane EUR și 1,3 milioane EUR pentru activități de sensibilizare.

EEEF oferă finanțare adaptată (atât instrumente de datorie, cât și instrumente de capital) pentru proiecte privind eficiența energetică, energia din surse regenerabile și transportul urban curat. Beneficiarii sunt autoritățile publice locale sau regionale sau entitățile private care acționează în numele acestora.

1.Progrese înregistrate până în prezent

În 2019, la portofoliul fondului a fost adăugată o nouă tranzacție:

- Proiectul Catfoss din Regatul Unit constă în finanțarea unei noi centrale de cogenerare de 28 MW pentru producerea combinată de energie electrică și energie termică (CHP). Centrala CHP va fi construită în același loc în care există în prezent o instalație de prelucrare a deșeurilor, în Derwenthaugh Eco Parc, Gateshead, Regatul Unit. Proiectul va asigura furnizarea energiei termice sustenabile pentru o rețea de termoficare dintr-un district local, precum și conexiuni private pentru furnizarea energiei termice și electrice. Odată pus în aplicare, se estimează că proiectul va permite reducerea emisiilor de CO2 cu 52 500 de tone pe an în comparație cu nivelul de referință. Acest procent este echivalent cu o reducere de 97 % în raport cu valoarea corespunzătoare nivelului de referință. În plus, odată ce instalația va atinge capacitatea prevăzută, economiile de energie primară ar urma să depășească 315 000 MWh pe an, echivalentul unei reduceri cu 100 % a emisiilor în comparație cu nivelul de referință, dat fiind faptul că, în prezent, combustibilul organic este expediat la depozitul de deșeuri (investiția EEEF se ridică la 25 de milioane EUR, iar valoarea totală a proiectului este de 48 de milioane EUR).

De la crearea sa și până la 31 decembrie 2019, EEEF a semnat contracte pentru 17 proiecte în valoare de 195 de milioane EUR și a generat o investiție finală cu o valoare estimativă de 349,5 milioane EUR.

Pe baza cadrului EEEF de evaluare și de raportare a proiectelor cu privire la economiile de emisii în echivalent CO2 și la economiile de energie primară, până la sfârșitul anului 2016 investițiile sale permiseseră realizarea unor economii de aproximativ 388 478 de tone de CO2 și de 794 124 MWh de energie primară.